মোটাদাগে বললে, এ সময়ে অর্থনৈতিক উন্নয়নের ধারা অব্যাহত ছিল। বিশেষ করে সামষ্টিক অর্থনীতির দৃষ্টিকোণ থেকে অবস্থাকে ইতিবাচকই বলতে হয়। এই অর্থে যে জাতীয় আয় ও প্রবৃদ্ধি—দুটোই স্থিতিশীল ছিল। তবে এ সময়ে প্রবাসী আয় কমেছে। সেটা অবশ্য বৈশ্বিক মন্দার সঙ্গে সম্পৃক্ত। যে দেশগুলোতে আমাদের জনশক্তি মোতায়েন ছিল, সেসব দেশে বৈশ্বিক মন্দার অভিঘাত পড়েছিল। পোশাকশিল্প খাত মোটামুটি স্থিতিশীল থাকলেও গত বছরের শেষে অস্থিতিশীল হয়ে উঠেছিল। এ সময়ে সরকারের প্রতিক্রিয়া থেকে মনে হয়েছে, শ্রমিকদের দাবিদাওয়ার ব্যাপারে অতীতের থেকে আরও কঠোর ভূমিকায় সরকার।